  Туспуктэм: Руслан Нуриахметов Наталия Сильвестрова Удмурт кылъя дышетӥсьёс анай кылъёсъя дышетӥсьёслэн «Я – учитель. И горжусь этим» улосвылкуспо вожвылъяськоназы пыриськыны быгато. Россиын Дышетӥсьлэн но визьнодасьлэн арзылы йылпумъян лэсьтон улсын ужрадэз Анай кылъёслы юрттонъя «Язык предков» фонд радъяз. Со сярысь Фондлэн «ВКонтакте» мерлыко вотэсысь огиназ ивортӥзы. Вожвылъяськонлэн ужпумез – анай кылъёсты утён но вӧлмытон, соосты дышетон амалъёсты азинтон. Конкурс укмыс номинациосъя радъяське: анай кылын (авторъёслэсь яке ас гожтэм) кылбурез яке прозаез лыдӟон; калык дӥськутэн фото; анай кылын кырӟан быдэстон; калык эктон быдэстон; анай кылъя уроклы конспект; анай кылъя урокъёсын туала технологиосты кутон; анай кыллы сӥзем внеклассной ужрадлэн люкетэз; чеберлыко киуж; суред устолыкъя уж. Куриськоъёсты 25-тӥ толсурозь келяно. Вожвылъяськон сярысь пыр-почгес чӧлсконпусъя тодыны луэ. Вормисьёсты 2024-тӥ арын 16-тӥ толшоре шараялозы. Южтолэзе-оштолэзе соосты анай кылъя дышетӥсьёслэн «Общественный диалог учителей родный языков» онлайн-семинаразы спикер луыны ӧтёзы. Тегъёс: дышетӥсьёс вожвылъяськон Удмуртия Россия  